Gandia se suma a l'Hora del Planeta per huité any consecutiu
22 març 2024

## Gandia se suma a l'Hora del Planeta per huité any consecutiu22 març 2024Última actualització: 22 març 2024

![](../gestion/img/65c60ec3b2a0df10a1ebd2347f6019ea7d17ac15d226b6b8c18295255bab058c.jpg)  
  

La **regidora de Medi Ambient, Sostenibilitat i Emergència Climàtica, Alícia Izquierdo** i el **president del Fòrum XXI**, l'organisme que aglutina totes les entitats del sector ecologista a la ciutat, **Víctor Carbonell**, han anunciat hui que Gandia se suma, per huitena vegada, a l'**Hora del Planeta**.

  
Aquesta tindrà lloc demà, **dissabte 23 de març**, i, com ha expressat l’edil, _«es tracta d'un moviment global en defensa del medi ambient i de les persones que va nàixer a Sidney en el 2007 com un gest simbòlic per a cridar l'atenció sobre el problema del canvi climàtic»_.

  
Una de les principals causes del canvi climàtic és l'emissió de gasos d'efecte hivernacle. En apagar la llum, no es consumeix més energia elèctrica de la que és necessària i eixe fet té una xicoteta repercussió en emetre menys gasos.

  
Així, l'hora del planeta consisteix a apagar les llums dels edificis públics i monuments emblemàtics de totes les ciutats del món adherides a la iniciativa durant una hora, des de les **20.30 h fins a les 21.30 h**.

  
En el cas de Gandia, això es farà a la façana de l'Ajuntament, la Casa de la Marquesa, el Teatre Serrano, l'enllumenat públic de la façana marítima, i un tram del Passeig de les Germanies.

  
_«Al final, els reptes globals comencen per les accions locals. Un pot pensar que 60 minuts sense llum en una casa no fan res, però si anem sumant tots els municipis i les persones que s'han unit a l'acció, eixa hora sí té un impacte»_, ha assenyalat Izquierdo.

  
_«No és tant una cosa pràctica, sinó més una acció reivindicativa»_, ha comentat Carbonell. _«Malgrat tot, que milions de persones estiguen sense llum durant una hora, estalvia molta energia»_, ha afegit.

  
Finalment, tant ell com la regidora han animat a tothom a participar en aquesta iniciativa que dona un breu respir al planeta.

[Twittear](https://twitter.com/share)